RESOLUCIÓN do 25 de novembro de 2013, da Secretaría Xeral da Igualdade, pola que se resolven as solicitudes de axudas do programa Emega para fomento do emprendemento feminino, convocadas pola Resolución do 10 de xuño de 2013, cofinanciadas polo Fondo Social Europeo no marco do programa operativo FSE Galicia 2007-2013 (procedemento SI429A).
Vicepresidencia e Consellería de Presidencia, Administracións Públicas e Xustiza — III. Outras disposicións — 28/11/2013

Mediante a Resolución do 10 de xuño de 2013, da Secretaría Xeral da Igualdade (DOG núm. 118, do 21 de xuño), convocáronse para o ano 2013 as axudas do programa Emega para fomento do emprendemento feminino, cofinanciadas polo Fondo Social Europeo no marco do programa operativo FSE Galicia 2007-2013.
Segundo o punto cuarto da base décima das bases reguladoras, establecidas na Resolución do 14 de maio de 2012 (DOG núm. 96, do 22 de maio), e de conformidade co establecido no artigo 59.6.b) da Lei 30/1992, do 26 de novembro, de réxime xurídico das administracións públicas e do procedemento administrativo común, a notificación individual das resolucións das axudas poderá ser substituída pola publicación no
Diario Oficial de Galicia
e na páxina web da Secretaría Xeral da Igualdade.
Unha vez rematada a fase de instrución das solicitudes recibidas na Secretaría Xeral da Igualdade, avaliadas pola comisión de valoración prevista na base oitava das bases reguladoras, vista a proposta de resolución formulada polo órgano instrutor e tendo en conta as dispoñibilidades orzamentarias,
Primeiro. Conceder as axudas económicas para apoio das iniciativas empresariais lideradas por mulleres que se reflicten no anexo I, con indicación da puntuación obtida como consecuencia da aplicación dos criterios establecidos na base novena e no artigo quinto da convocatoria, da contía da prima, fixada en función do emprego xerado ou preexistente, da liña de actuación a que corresponde a iniciativa subvencionada, e dos tipos de axuda e contías fixadas na base terceira das bases reguladoras, por un importe total de 537.000,00 euros, distribuídos do seguinte xeito:
Estas axudas están cofinanciadas ao 80 % con fondos FSE do programa operativo de Galicia 2007-2013, eixe 2, tema prioritario 69.
Segundo. Denegar e declarar desistidas as solicitudes que se relacionan no anexo II, con indicación da causa específica, por desistencia expresa, por non cumprir o requisito de emenda e/ou achega dos documentos preceptivos no prazo establecido, por presentar a solicitude fóra de prazo e/ou por non cumprir algún dos requisitos establecidos nas bases reguladoras.
Terceiro. De conformidade co punto segundo da base décimo quinta das bases reguladoras, as beneficiarias poderán percibir un pagamento en concepto de pagamento anticipado, con anterioridade á xustificación da axuda, que se fará efectivo a partir da notificación da concesión sempre que exista solicitude previa da interesada (anexo V publicado coa Resolución do 10 de xuño de 2013, DOG núm. 118, do 21 de xuño). En aplicación do disposto no artigo 63 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, cando o importe da axuda non supere os 18.000,00 euros establécese un anticipo do 80 % da concesión, e para as que superen esta contía establécese, ademais, unha porcentaxe adicional do 10 % sobre o importe que excede esa contía. O importe restante que corresponda para completar o pagamento da axuda librarase logo da completa xustificación polas beneficiarias do cumprimento da finalidade para a cal se concedeu a subvención e demais condicións exixidas na Resolución do 14 de maio de 2012 (DOG núm. 96, do 22 de maio).
Cuarto. Informar as beneficiarias de que a obtención de axuda comunitaria implica a aparición na lista pública de persoas beneficiarias que a autoridade de xestión do programa operativo publicará conforme o previsto no artigo 7.2.d) do Regulamento (CE) 1828/2006 da Comisión, do 8 de decembro de 2006 (DOUE L/45, do 15 de febreiro de 2007) e que na devandita lista figurarán os datos de identidade ou denominación social, das operacións e da contía de fondos públicos asignada a cada operación.
Quinto. Estas axudas son incompatibles con calquera outra axuda ou subvención corrente destinada ao fomento do emprendemento feminino, ben a través da creación de emprego autónomo, ben pola xeración de postos de traballo por conta allea para mulleres.
Tendo en conta o anterior, en ningún caso o importe das axudas concedidas ao abeiro desta resolución poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere os límites legalmente establecidos.
Sexto. Con base no establecido no título III, artigo 48.3 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, e tendo en conta o obxecto e a natureza destas axudas, as beneficiarias, para cobraren as contías concedidas, deberán presentar, con data límite do 30 de novembro de 2013, a seguinte documentación, da cal se achegará un único exemplar orixinal, tendo en conta as consideracións establecidas no punto 4 da base quinta:
a) Solicitude de cobramento asinada no modelo do anexo V, publicado coa Resolución do 10 de xuño de 2013 (DOG núm. 118, do 21 de xuño).
b) Copia compulsada das altas das promotoras no réxime correspondente da Seguridade Social e/ou mutualidade profesional, segundo corresponda.
c) Copia compulsada da inscrición da empresa beneficiaria no sistema da Seguridade Social, de ser o caso.
d) Copias compulsadas dos documentos de alta na Seguridade Social das/os traballadoras/es por conta allea e dos contratos correspondentes en cumprimento dos compromisos asumidos no anexo III.
e) Declaración responsable, asinada pola representante legal ou promotoras, acreditativa do cumprimento total do orzamento de investimentos previsto no proxecto, de acordo co declarado na solicitude e no plan de empresa, que inclúa a relación de xustificantes de gasto e na cal consten: identificación da persoa acredora, número e data da factura ou documento equivalente, concepto, importe sen IVE e data de pagamento.
f) Orixinal e copia do/s acordo/s de teletraballo, de ser o caso.
g) Declaración de axudas: anexo IV actualizado (publicado coa Resolución do 10 de xuño de 2013, DOG núm. 118, do 21 de xuño). No caso de sociedades civís e comunidades de bens, ten que facerse a declaración correspondente á empresa e tamén por cada unha das promotoras.
h) Acreditación documental, material e/ou gráfica (fotografías, fotocopias, captura de pantallas, ...) do cumprimento da obriga de información e publicidade do financiamento público da acción subvencionada.
De conformidade co punto segundo da base décimo cuarta das bases reguladoras, os investimentos e gastos dos proxectos teñen que cumprir os seguintes requisitos: ser gastos directos da acción, adecuados aos obxectivos da medida a que pertence a actuación, ser verificable documentalmente a súa realización e ser realizados dentro do período establecido. En todo caso, observarase o cumprimento das condicións establecidas na Orde TIN/2965/2008, do 14 de outubro, pola que se determinan os gastos subvencionables polo Fondo Social Europeo durante o período de programación 2007-2013, e na Orde TIN/788/2009, do 25 de marzo, que a modifica.
Durante os tres anos seguintes á adquisición da condición de beneficiaria, ou da alta das traballadoras por conta allea de ser esta posterior, todas as beneficiarias están obrigadas a achegar no mes de decembro de cada exercicio o informe de situación, emitido pola Tesouraría Xeral da Seguridade Social, de todos os códigos de cotización da empresa no cal consten todos os contratos vinculados á axuda.
Sétimo. Ademais da obriga xeral establecida na letra m) da base décimo terceira, as entidades beneficiarias deberán dar a adecuada publicidade do carácter público do financiamento do proxecto, en cumprimento do artigo 15.3 da Lei 9/2007, de subvencións de Galicia. En concreto deberán facer constar, na súa publicidade ou na información que xeren en relación co proxecto subvencionado, o financiamento dos seus activos con fondos da Xunta de Galicia a través da Secretaría Xeral da Igualdade e do Fondo Social Europeo. Para isto, no lugar onde se desenvolva o proxecto deberá figurar, de forma visible, un cartel informativo no cal aparezan os anagramas da Secretaría Xeral da Igualdade da Vicepresidencia e Consellería de Presidencia, Administracións Públicas e Xustiza e do Fondo Social Europeo en aplicación do disposto na normativa aplicable. Na páxina web oficial da Secretaría Xeral da Igualdade informarase das características do dito cartel e dos logos e lendas de obrigada inclusión. Cando o proxecto se publicite nun sitio da internet, as citadas referencias deberán realizarse en lugar visible na súa páxina de inicio; cando se materialice nunha aplicación informática, deberán facerse as citadas referencias na zona de inicio ou menú principal da aplicación informática, así como na epígrafe de información da aplicación (axuda, acerca de ou similares); así mesmo, cando se elaboren materiais divulgativos do proxecto empresarial (cadernos, folletos, notas informativas, CD-Rom), deberán constar na contraportada das ditas publicacións as citadas referencias.
Oitavo. As beneficiarias destas axudas están obrigadas a ter unha permanencia ininterrompida na actividade de tres anos como mínimo e cumprir os requisitos de publicidade. Durante este tempo deberá permanecer exposto o cartel a que se refire a base décimo novena das bases reguladoras. Así mesmo, as beneficiarias adquiren os compromisos e as obrigas que, de conformidade co establecido no artigo 11 da Lei 9/2007, do 13 de xuño, de subvencións de Galicia, se establecen na base décimo terceira das bases reguladoras, sen prexuízo das demais obrigas que resulten da normativa aplicable.
Noveno. De acordo co disposto na base décimo sexta, o incumprimento por parte das beneficiarias de calquera das obrigas establecidas na normativa aplicable a estas subvencións, incluída a publicidade das accións subvencionadas, dará lugar, logo do oportuno expediente, á obriga de reintegrar a contía indebidamente percibida e os xuros de demora correspondentes e, se é o caso, á perda do dereito ao cobramento das cantidades pendentes de percibir, conforme o establecido na Lei 9/2007, do 13 de xuño, de subvencións de Galicia, e na súa normativa de desenvolvemento.
Décimo. De acordo co establecido no punto 2 da base primeira das bases reguladoras, estas axudas están sometidas ao réxime
de minimis
nos termos establecidos no Regulamento (CE) núm. 1998/2006 da Comisión, do 15 de decembro, relativo á aplicación dos artigos 87 e 88 do Tratado CE ás axudas
de minimis
(DOUE L379, do 28 de decembro).
Décimo primeiro. Esta resolución esgota a vía administrativa e contra ela poderá interpoñerse recurso potestativo de reposición ante a Secretaria Xeral da Igualdade, no prazo dun mes contado desde o día seguinte ao desta publicación, de conformidade co establecido nos artigos 107, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao desta publicación, de acordo co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia.
Santiago de Compostela, 25 de novembro de 2013